**Antía Chamosa Dacasa**, nada en Pontevedra o 7 de outubro de 1999, é unha atleta galega que compite en marcha. Foi campioa de España nos 10.000 metros marcha en 2020 e gañou unha medalla de bronce no Campionato de Europa Sub-23 de Atletismo de 2021, na proba de 20 km marcha.

É irmá do tamén atleta Daniel Chamosa.

Traxectoria
-----------

Comezou a súa andaina no atletismo no Club Atletismo Cuntis, practicando marcha, e aos 9 proclamouse por primeira vez campioa galega, en categoría benxamín, na proba de 1 km marcha. Continuou sumando títulos galegos durante os seguintes anos en todas as categorías inferiores e en 2013 gañou catro medallas de ouro nos campionatos de España de categoría cadete, ao se proclamar campioa dos 3 e dos 5 km, tanto en ruta como en pista ao aire libre.

En 2014, con só 15 anos, proclamouse por primeira vez campioa galega absoluta nos 5.000 m marcha en pista, nun ano no que sumou outros tres ouros nacionais en categoría cadete, así como unha prata. Durante os anos seguintes foi varias veces campioa galega absoluta e acumulou medallas nas categorías inferiores dos campionatos de España, ao tempo que competía internacionalmente.

En 2020, xa como membro da Sociedad Gimnástica de Pontevedra, coroouse en Madrid como campioa de España absoluta, cun tempo de 48'35''20, superando a Ainhoa Pinedo e Marina Sillero. En febreiro de 2021 bateu o récord de España sub-23 dos 35 km marcha, e ao mes seguinte proclamouse campioa de España sub-23 dos 20 km. O 23 de abril, na localidade eslovaca de Dudince, bateu o récord galego absoluto dos 35 km, cun tempo de 2h53'18'', o mesmo día no que o seu irmán Daniel facía o mesmo en categoría masculina. En xullo participou no Campionato de Europa sub-23 en Talín, onde se fixo coa medalla de bronce, por detrás da turca Meryem Bekmez e da francesa Pauline Stey.

En xullo de 2023 obtivo a medalla de prata en 10.000 metros marcha no Campionato de España celebrado en Torrent, sendo superada só por María Pérez. Ámbalas dúas foron as atletas seleccionadas pola Federación Española para participar na proba de 20 km marcha do Campionato do Mundo de 2023 en Budapest. Condicionada pola calor e a humidade, pechou a súa primeira participación nun Mundial absoluto co 29º posto, cun tempo de 1h:34':20''.

Notas
-----

1. ↑  "Campioanto Galego Cadete Criterium Galego Benxamin, Alevín e Infantil" (PDF). *Federación Galega de Atletismo*. Consultado o 2 de agosto de 2022.
2. ↑  "Tempada 2013" (PDF). *Federación Galega de Atletismo*. Consultado o 2 de agosto de 2022.
3. ↑  "CAMPIONATO GALEGO DE MARCHA EN PISTA 2014" (PDF). *Federación Galega de Atletismo*. Consultado o 2 de agosto de 2022.
4. ↑  "Tempada 2014" (PDF). *Federación Galega de Atletismo*. Consultado o 2 de agosto de 2022.
5. ↑  "Resultados internacionais de Antía Chamosa" (PDF). *Federación Galega de Atletismo*. Consultado o 2 de agosto de 2022.
6. ↑  "Campionato de España de Atletismo 2020". *Real Federación Española de Atletismo* (en castelán). Consultado o 2 de agosto de 2022.
7. ↑  "Oros para Belén Toimil y Antía Chamosa en el Campeonato de España de atletismo". *La Voz de Galicia* (en castelán). 12 de setembro de 2020. Consultado o 2 de agosto de 2022.
8. ↑  "Antía Chamosa: "Cando mirei a marca, non o podía crer!"". 15 de febreiro de 2021. Consultado o 2 de agosto de 2022.
9. ↑  "Antía Chamosa, chica de oro". *Diario de Pontevedra* (en castelán). 15 de marzo de 2021. Consultado o 2 de agosto de 2022.
10. ↑  "Doble mínima mundial en Dudince" (en castelán). Consultado o 2 de agosto de 2022.
11. ↑  "Antía Chamosa, bronce en el Europeo sub 23". *Faro de Vigo* (en castelán). 10 de xullo de 2021. Consultado o 2 de agosto de 2022.
12. ↑  "Chamosa se cuelga la plata en el Campeonato de España de Atletismo en 10.000 metros marcha" (en castelán). 20 de agosto de 2023. Consultado o 20 de agosto de 2023.
13. ↑  "María Pérez y Álvaro Martín lideran el equipo español para el Mundial de marcha". *Marca* (en castelán). 6 de xuño de 2023. Consultado o 20 de agosto de 2023.
14. ↑  "Antía Chamosa finaliza 29 no Mundial de 20 quilómetros marcha: "Xa era un premio estar aquí"". *Pontevedra Viva*. 20 de agosto de 2023. Consultado o 20 de agosto de 2023.

|  |  |
| --- | --- |
| Control de autoridades | 
* Wd: Q112083927
* IAAF: 14526967

 |